玉華仙子歌
作者：李康成
朝代：唐

paragraphs: 紫陽仙子名玉華，珠盤承露餌丹砂。
轉態凝情五雲裏，嬌顏千歲芙蓉花。
紫陽綵女矜無數，遙見玉華皆掩嫭。
高堂初日不成妍，洛渚流風徒自憐。
璇階霓綺閣，碧題霜羅幕。
仙娥桂樹長自春，王母桃花未嘗落。
上元夫人賓上清，深宮寂歷厭層城。
解佩空憐鄭交甫，吹簫不逐許飛瓊。
溶溶紫庭步，渺渺瀛臺路。
蘭陵貴士謝相逢，濟北風生尚迴顧。
滄洲傲吏愛金丹，清心迴望雲之端。
羽蓋霓裳一相識，傳情寫念長無極。
長無極，永相隨。
攀霄歷金闕，弄影下瑤池。
夕宿紫府雲母帳，朝餐玄圃崑崙芝。
不學蘭香中道絕，却教青鳥報相思。